送趙大冶晦之
作者：袁燮
朝代：宋

paragraphs: 謝公中年後，畏與親友別。
歲月苦不長，交情固難輟。
況於桑榆景，撫事心欲折。
一朝舍我去，遂恐成永訣。
感君遇我厚，肝膽每傾竭。
惓惓念斯時，言論多激烈。
憶君哦松日，志操已超越。
庾臺欲推薦，風之使來謁。
恥於呈其身，保此端以潔。
君今宰壯縣，便道理舟楫。
不騎京國鯨，不改歲寒節。
升沈分自定，義理我所說。
黎甿久困窮，恩惠思周浹。
姦欺巧蒙蔽，精神要昭徹。
鄰境猶繹騷，武備不可闕。
弓兵暨保甲，閲習貴嚴切。
懸賞勸之射，人人藝精絕。
莫言一邑小，振作在賢傑。
士氣苟奮揚，威聲必震疊。
自憐老且病，羨君健而決。
老病保餘生，健決廣賢業。
自期素不淺，有志終煒燁。
日誦論孟書，端如明鑑揭。
聖賢以爲法，今古同一轍。
便郵頻寄音，解我寸心結。
他年再覿面，偉論起衰怯。